  Анжелика Тихонова корреспондент Байкалысь Дед Мороз но Вятские Поляныысь Девица-Метелица нырысьсэ вуылӥзы Удмуртиын ортчись «Выжыкылысь геройёс Тол Бабайлэн шаераз» фестивале. Со 10-тӥ толсуре Шарканын удмурт выжыкыл геройлэн юртъераз ортчиз. «Милям инкуазьмы уродгес уг шуы. Ми дорын Байкал, паймымон гурезьёс — Хамар-Дабар хребет но Саяны, син азяды пуктӥськоды-а кыӵе чебер интыын мон улӥсько. Но татын воксё выжыкыл — кызъёс, вӧл-вӧл инты, туж чебер!» — мылкыдъёссэ кисьтӥз Байкалысь выжыкыл герой. Элькунэ лыктӥзы шулдыръяськонэ азьло вуылэм геройёс но — Татарстанысь Кыш Бабай но Кар Кызы, Берендей эксэй, Костромаысь Снегурочка но Великий Устюгысь Дед Мороз. Котькудзы соос элькунлэн валтӥсь кыз вылаз ошыны кузьым-шудон ваизы. Выжыкылъёсысь геройёс Тол Бабай дорын куноын Таиз фестиваль витетӥез ни. Шаркан ёрос администрациысь лулчеберетъя но туризмъя управлениен кивалтӥсьлэн Елена Хардиналэн верамезъя, туэ шулдыръяськонэ вуэмъёслэн лыдзы кӧня ке йылӥз — 3 сюрс 500-озь. Соос пӧлын мукет улосъёсысь но кунъёсысь туристъёс, ӵемгес вуыло Пермь шаерысь куноос. Кунмылэн валтӥсь выжыкыл героез — Великий Устюгысь Дед Мороз —  фестивале арысь аре вуылэмезлэн мугез сярысь вераз. «Тол Бабай эше дорын мон витетӥзэ ини. Солэн юртъер котырез арысь аре умойгес но умойгес луэ. Но валтӥсь узырлыкез — со, валамон ини, синмаськымон, умой адямиос», — вераз выжыкылысь герой. Фестиваль улсын табань пӧранъя мастер-классъёс ортчизы, шудон площадкаос ужазы, флешмобъёс но эктонъя коллективъёслэн конкурсъёссы радъяськизы. 18 часын кызэз ӝуатэм бере юртъер котырын Электроники DJ’s эктонъёс ортчытӥзы. Тегъёс: Лулчеберет Туризм Шаркан ТолБабай фестиваль Тол Удмуртиысьтуризм Выльар  